Kuwait deporterer utlendinger som kjører på rødt lys
De 213 utlendingene som de siste dagene har blitt deportert fra den oljerike nasjonen, er alle skyldige i «grove» trafikkovertredelser, ifølge generalmajor Abdulfattah al-Ali. Han la til trafikkbøllene kastes ut for å redusere antall ulykker på veiene i landet, melder nyhetsbyrået AFP. Utlendingene som kastes ut skal ifølge myndighetene være skyldig i kjøring uten førerkort, kjøring på rødt lys minst to ganger, kjøring mer enn 40 km/t over fartsgrensen eller at de har plukket opp passasjerer underveis. Årlig dør 400 mennesker i trafikken i Kuwait, mens flere tusen blir skadet. Gulfstaten har 3,8 millioner innbyggere, hvorav hele 2,6 er utlendinger. I Norge døde 168 mennesker i trafikken i 2011. Forrige måned annonserte sosial- og arbeidsminister Thekra al-Rasheedi at Kuwait har planer om å deportere hele 100.000 utenlandske arbeidere årlig de neste ti årene. Målet er å redusere den utenlandske befolkningen i landet med totalt én million, ifølge AFP.
De siste dagene har gulfstaten sparket ut mer enn to hundre utenlandske råkjørere for å redusere antall trafikkulykker i landet.